Presidenti Bush vazhdon të reklamojë planin për legalizimin e miliona imigrantëve të paligjshëm
Disa ligjvënës republikanë thonë se një plan i tillë është në fakt një amnisti
Kjo temë ka sjellë qëndrime ekstreme për cështjen se si mund të frenohet imigracioni i paligjshëm dhe çfarë të bëhet me rreth 11 apo 12 milionë imigrantë të paligjshëm që jetojnë në Shtetet e Bashkuara. Të hënën e kaluar, presidenti Bush iu drejtua vendit në lidhje me këtë temë, dhe që atëherë ka vizituar kufirin amerikano-meksikan për të theksuar planin e tij për rregullimin e sistemit amerikan të imigracionit. Deri tani, dhoma e përfaqësuesve ka miratuar një rezolutë, e cila përqendrohet në zbatimin e rreptë të ligjit në kufij. Megjithatë, senati ende nuk ka miratuar një ligj gjithpërfshirës. Në fjalimin e tij të përjavshëm në radio, presidenti Bush i bëri thirrje senatit që të veprojë deri në fund të muajit, dhe i inkurajoi të dy dhomat e kongresit t’i zgjidhin mosmarrëveshjet mes projektligjeve të tyre, në mënyrë që legjislacioni përfundimtar të firmoset dhe të kthehet në ligj prej tij. Propozimi i presidentit Bush bën thirrje për dislokimin e trupave të Gardës Kombëtare përgjatë kufirit amerikano-meksikan, dhe përdorimin e teknologjisë së avancuar për të mbikqyrur rajonin kufitar. Plani bën thirrje gjithashtu për një program lejesh të përkohshme pune për punëtorët e huaj, zbatimin e ligjit ndaj punëdhënësve që marrin në punë punëtorë të paligjshëm dhe sigurimin e rrugës drejt shtetësisë imigrantëve që kanë pasur një jetë produktive në Shtetet e Bashkuara. Kritikët e kongresit, shumica brenda partisë republikane, thonë se çdo rrugë drejt shtetësisë do të thotë amnesti për imigrantët që kanë thyer ligjin duke hyrë në vend në mënyrë të paligjshme. Por presidenti Bush nuk është dakord. Në përgjigjen e partisë demokrate, përfaqësuesi i Kalifornisë Mike Honda i bëri thirrje presidentit Bush t’i konfrontojë republikanët konservatorë të cilët duan t’i emërtojnë imigrantët e paligjshëm si njerëz që kanë kryer vepër penale, dhe t’i kriminalizojë ata nga të cilët janë ndihmuar. Projektligji i kongresit do të bënte pikërisht këtë gjë. Debati për imigracionin po shfrytëzohet si pjesë e fushatës për zgjedhjet e kongresit në nëntor. Presidenti Bush shpreson të bashkojë partinë e tij, dhe t’i sjellë popullit amerikan rezultate për çështjet e rëndësishme.//ii